আশুতোষ দেব ছাতু বাবু কবিতা মিলনসাগর Chhatu Babu Ashutosh Deb Bengali Poetry MILANSAGAR
কবি আশুতোষ দেব - প্রসিদ্ধ ছিলেন ছাতুবাবু নামে। ১৯০৫ সালে প্রকাশিত দুর্গাদাস লাহিড়ী সম্পাদিত
বাঙ্গালীর গান সংকলনে আমরা তাঁর নাম সাতুবাবু পাই। তিনি জন্মগ্রহণ করেন কলকাতায়। পিতা
কোটিপতি রামদুলাল দেব, ব্যাবসায় ও দানধ্যানে সুখ্যাতি অর্জন করেছিলেন। লাটুবাবু, প্রমথনাথ দেব
কবির ছোট ভাই। তাঁদের বসত বাড়ী ছিল কলকাতার বীডন স্ট্রীটে।
কবি ১৮৩৪ সালে অন্যতম দেশীয় জুরিদের মধ্যে নির্বাচিত হন। ১৮৫১ সালে তিনি ব্রিটিশ ইণ্ডিয়া
অ্যাসোসিয়েশনের প্রথম কমিটির সদস্য হয়েছিলেন। তাঁর ভাই লাটুবাবু সহ তিনি অ্যাডামস প্রেস আইনের
বিরোধিতা করেছিলেন। ১৮৩৮ সালে প্রতিষ্ঠিত বেঙ্গল ল্যাণ্ডহোল্ডার্স অ্যাসোসিয়েশনের তিনি একজন
উত্সাহী উদ্যোক্তা ছিলেন।
ছাতুবাবু রক্ষণশীল  ধর্মসভার সভ্য হয়েও স্ত্রীশিক্ষায় উত্সাহী ছিলেন এবং নিজের কন্যাকে বাড়িতে বাংলা,
ঊর্দু এবং ব্রজবুলি শিখিয়েছিলেন। ১৮৪৯ সালে তিনি হিন্দু ফিমেল স্কুল স্থাপনে বেথুন ও ডাফ সাহেবকে
সক্রিয় সমর্থন করেন।
হিন্দু দাতব্য প্রতিষ্ঠানকে ১৮৪৬ সালে দশ হাজার টাকা দান করেন। অতিথিশালা, মন্দির ও গঙ্গার ঘাট
নির্মাণে প্রচুর অর্থব্যায় করেন। বহু অর্থব্যায়ে পণ্ডিতদের সাহায্যে পৌরাণিক গ্রন্থগুলিকে দেবনাগরী লিপির
বদলে বাংলা হরফে লিপিবদ্ধ করান। কলকাতার বীডন স্ট্রীটের ছাতুবাবুর বাজার তাঁর নামেই নামকরণ
করা হয়েছিল। শালকিয়ার স্নানের ঘাট তাঁরই নামে ছাতুবাবুর ঘাট নামে পরিচিত হয়।
ইতিহাসে ছাতুবাবু-লাটুবাবু বিখ্যাত হয়ে আছেন আরও একটি কারণে --- বুলবুলির লড়াইয়ের জন্য।
কলকাতার বাবুদের অনেক রকম বিদঘুটে শখের একটি ছিল বুলবুলির লড়াই। অঢেল ঐশ্বর্যের মালিক
ছাতুবাবুর ছিল খাঁটি বড়লোকের মেজাজ। বুলবুলির লড়াইয়ের প্রতি তাঁর এমনই অদম্য নেশা। ছাতুবাবু-
লাটুবাবুদের নিজস্ব বুলবুলির সংখ্যা কম ছিল না। পাখিকে দানাপানি খাইয়ে প্রচুর টাকা ব্যয় করে যুদ্ধের
কৌশল শেখানো হত। এমনকী বুলবুলির জন্মকুষ্ঠি নিয়েও চলত বিস্তর গবেষণা।
তাঁর বাসভবনে প্রতিষ্ঠিত নাট্যমঞ্চে, ১৮৫৭ সালে, বাংলা নাটক “শকুন্তলা” প্রথম অভিনীত হয়। প্রখ্যাত
নাট্যকার রাধামোহন সরকারের “বিদ্যাসুন্দর” যাত্রার আসর মাত্র তিনবার বসেছিল। শেষবার বসে
ছাতুবাবুর শিমুলিয়ার বাড়িতে। তারপরই তাঁর মৃত্যু হয় এবং যত্রাদল ভেঙে যায়। সেই যাত্রায় মালিনীর
ভূমিকায় অভিনয় করেছিলেন সেকালের উঠতি নাট্যব্যক্তিত্ব ও কবি-গীতিকার গোপাল উড়ে।
ছাতুবাবু নিজে ভালো সেতার বাজাতেন এবং সঙ্গীত রচনাতে পারদর্শী ছিলেন। বিখ্যাত সেতারবাদক ওস্তাদ
রেজা খাঁ তাঁর গৃহশিক্ষক ছিলেন। তিনি একজন টপ্পাগানের রচয়িতা হিসাবেও খ্যাতি লাভ করেন। তাঁর
অনেক গানেই “আশুতোষ” ভণিতা দেওয়া আছে।
আমরা কৃতজ্ঞ শ্রী প্রদীপ নন্দীর  কাছে, যিনি আমাদের কবি আশুতোষ দেব অর্থাৎ ছাতুবাবুর এই
পাঠিয়েছেন। তাঁর দূরভাষ - ৯১৩৩২৩৫৪০২৭৫ ।
আমরা মিলনসাগরে  কবি আশুতোষ দেব বা ছাতু বাবুর গান তুলে আগামী প্রজন্মের কাছে পৌঁছে দিতে
পারলে এই প্রচেষ্টার সার্থকতা।
উত্স --- দুর্গাদাস লাহিড়ী সম্পাদিত “বাঙ্গালীর গান” সংকলন, ১৯০৫।
.             সুবোধচন্দ্র সেনগুপ্ত ও অঞ্জলি বসু সম্পাদিত সংসদ বাঙালি চরিতাভিধান, প্রথম খণ্ড, পঞ্চম
.             সংস্করণ, ২০১০।
.             বিকাশপেডিয়া
কবি আশুতোষ দেব বা ছাতু বাবুর মূল পাতায় যেতে এখানে ক্লিক করুন।
আমাদের ই-মেল - srimilansengupta@yahoo.co.in
এই পাতা প্রথম প্রকাশ - ২৯.৮.২০১৬
কবির ছবি সহ পরিবর্ধিত পাতা - ০৭.১০.২০১০
...